NÕUKOGU OTSUS,

17. veebruar 2012,

millega kohandatakse otsuses 2002/148/EÜ (millega lõpetatakse AKV-EÜ partnerluslepingu artikli 96 kohased konsultatsioonid Zimbabwega) sätestatud asjakohaseid meetmeid ja pikendatakse nende kohaldamisaega

(2012/96/EL)

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 217,

võttes arvesse Cotonous 23. juunil 2000 alla kirjutatud partnerluslepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel, (1) mida muudeti esimest korda 25. juunil 2005 Luxembourgis (2) ja teist korda 23. juunil 2010 Ouagadougous (3) (edaspidi „AKV-ELi partnerlusleping”), eriti selle artiklit 96,

võttes arvesse nõukogus kokku tulnud liikmesriikide valitsuste esindajate sisekokkulepet AKV-EÜ partnerluslepingu rakendamiseks võetavate meetmete ja järgitavate menetluste kohta, (4) eriti selle artiklit 3,

võttes arvesse Euroopa Komisjoni ettepanekut

ning arvestades järgmist:

Nõukogu otsusega 2002/148/EÜ (5) lõpetatiAKV-ELi partnerluslepingu artikli 96 lõike 2 punkti c kohased konsultatsioonid Zimbabwe Vabariigiga ning võeti kõnealuse otsuse lisas nimetatud asjakohased meetmed. Nende meetmete kohaldamisaega on seejärel igal aastal pikendatud.

Üldine olukord on küll paranenud, ent poliitiliste reformide elluviimine edeneb aeglaselt ning teatavad olulised AKV-ELi partnerluslepingu elemendid, mida rahvusliku ühtsuse valitsus kohustus üldise poliitilise kokkuleppe raames rakendama, on ikka veel ellu viimata.

Euroopa Liit tunnustab Lõuna-Aafrika Arenguühenduse ja Lõuna-Aafrika jõupingutusi, mida nad on teinud üldise poliitilise kokkuleppe vahendajatena, et luua usaldusväärsete valimiste korraldamiseks soodsad tingimused. Rahumeelselt korraldatud referendum põhiseaduse üle oleks selles protsessis tähtis samm,

ON VASTU VÕTNUD KÄESOLEVA OTSUSE:

Artikkel 1

Käesolevale otsusele lisatud kirjas osutatud meetmed on jätkuvalt asjakohased meetmed AKV-ELi partnerluslepingu artikli 96 lõike 2 punkti c tähenduses.

Kõnealuseid meetmeid kohaldatakse kuue kuu jooksul alates 20. veebruarist 2012 kuni 20. augustini 2012. Meetmeid jälgitakse pidevalt ja need vaadatakse läbi vastavalt sellele, milliseid konkreetseid edusamme on tehtud üldise poliitilise kokkuleppe elluviimisel ning rahumeelsete ja usaldusväärsete valimiste ettevalmistamisel.

Käesolevale otsusele lisatud kiri adresseeritakse Zimbabwe presidendile Mugabele ja selle koopiad saadetakse peaminister Tsvangiraile ja Welshman Ncubele.

Artikkel 2

Käesolev otsus jõustub selle vastuvõtmise päeval.

Artikkel 3

Käesolev otsus avaldatakse Euroopa Liidu Teatajas.

(1) EÜT L 317, 15.12.2000, lk 3.

(2) ELT L 209, 11.8.2005, lk 27.

(3) ELT L 287, 4.11.2010, lk 3.

(4) EÜT L 317, 15.12.2000, lk 376.

(5) EÜT L 50, 21.2.2002, lk 64.

(6) ELT L 43, 17.2.2011, lk 31.

LISA

KIRI ZIMBABWE PRESIDENDILE

Euroopa Liit peab AKV-ELi partnerluslepingu artikli 9 sätteid väga tähtsaks. Partnerluslepingu olulise osana on inimõiguste, demokraatlike institutsioonide ja õigusriigi põhimõtte austamine meie suhete alus.

19. veebruaril 2002 teavitas Euroopa Liit Teid kirja teel oma otsusest lõpetada AKV-ELi partnerluslepingu artikli 96 kohased konsultatsioonid ning võtta asjakohased meetmed kõnealuse lepingu artikli 96 lõike 2 punkti c tähenduses. Euroopa Liit on Teile teatanud igal aastal saadetud kirjades, viimati 23. veebruaril 2011, oma otsusest mitte tühistada asjakohaseid meetmeid ning pikendada nende kohaldamisaega.

Euroopa Liit tunneb heameelt edusammude üle, mida on pärast rahvusliku ühtsuse valitsuse moodustamist 2009. aastal üldise poliitilise kokkuleppe raames saavutatud. Euroopa Liit rõhutab, et ta peab väga tähtsaks AKV-ELi partnerluslepingu artikli 8 kohast poliitilist dialoogi, mis algatati ametlikult Zimbabwe valitsuse taotlusel ELi ja Zimbabwe ministritaseme kolmiku 18.–19. juuni 2009. aasta kohtumisel Brüsselis. Mõlema poole kokkuleppe kohaselt on selle poliitilise dialoogi eesmärk sammhaaval normaliseerida ELi ja Zimbabwe suhteid ja rakendada üldise poliitilise kokkuleppe kohaseid reforme, mis võimaldavad korraldada rahumeelsed ja usaldusväärsed valimised.

Koostöösuhte taastamise nimel on Euroopa Liit astunud samme Zimbabwe suhtes kohaldatavate meetmete leevendamiseks. Muudeti asjakohaseid meetmeid, et toetada üldise poliitilise kokkuleppe rakendamisega seotud institutsioone ja protsesse. Euroopa Liit andis ajutist üleminekuabi lühiajaliste rahaeraldiste vormis.

Euroopa Liit on sellest ajast peale toetanud rahvusliku ühtsuse valitsuse pidevaid jõupingutusi üldise poliitilise kokkuleppe rakendamisel ning tunnustanud majanduse stabiliseerimisel ja põhiliste sotsiaalteenuste taastamisel saavutatud tulemusi. Siiski ootab Euroopa Liit rahvusliku ühtsuse valitsuselt edusamme mitme poliitilise reformi elluviimisel, sh põhiseaduse väljatöötamist ja reforme, mis on vajalikud, et luua soodsad tingimused rahumeelsete ja usaldusväärsete valimiste korraldamiseks, ning edusamme inimõiguste ja õigusriigi põhimõtete järgimise alal. Siinkohal on Euroopa Liidul hea meel aktiivsema piirkondliku diplomaatia, Lõuna-Aafrika Vabariigi ja Lõuna-Aafrika Arenguühenduse juhtimisel tehtavate jõupingutuste ning kõigi poolte vahel heaks kiidetud tegevuskava üle.

Euroopa Liit tunnustab kõigi Zimbabwe parteide hiljutisi avaldusi poliitilise vägivalla vastu ning loodab, et viimase aja edusammudele sotsiaal- ja majandussfääris lisanduvad poliitilised reformid, mis viivad rahumeelsete ja usaldusväärsete valimisteni.

Üleminekuprotsessi toetamiseks on Euroopa Liit teinud järgmised otsused:

— pikendada nõukogu otsustega 2002/148/EÜ ja 2010/97/ÜVJP ette nähtud asjakohaste meetmete kohaldamisaega veel kuue kuu võrra ja korrata veel kord Euroopa Liidu valmisolekut oma seisukoht kohe läbi vaadata, kui on astutud konkreetseid samme üldise poliitilise kokkuleppe rakendamiseks ja valimiste ettevalmistamiseks;

— valmistada Euroopa Arengufondi raames ette riigi strateegiadokument, mis allkirjastatakse ja rakendatakse niipea, kui tingimused seda võimaldavad.

Samal ajal jätkab Euroopa Liit üleminekuabi andmist majanduse elavdamiseks, sotsiaalvaldkonna parandamiseks ning üldise poliitilise kokkuleppe rakendamiseks.

Kõik ülejäänud nõukogu otsuse 2002/148/EÜ lisas loetletud meetmed jäävad kehtima muudatusteta. Nõukogu otsuse võib olukorra muutumise korral enne 20. augustit 2012 läbi vaadata.

Eeltoodut silmas pidades soovib Euroopa Liit kutsuda Zimbabwe valitsust üles süvendama AKV-ELi partnerluslepingu artikli 8 kohast poliitilist dialoogi, et määrata kindlaks edasised sammud ELi ja Zimbabwe suhete normaliseerimiseks. Sellest tulenevalt tunneks Euroopa Liit heameelt, kui Zimbabwe suhete normaliseerimise komitee külastaks Brüsselit ja loodetavasti võib selline külastus aset leida lähiajal.

Lugupidamisega